Lignell & Piispasen toimitusjohtaja Harri Nylund hämmästyi, kun uudistettu Koskenkorva Vodkan pullo näytti lähes samalta kuin kuopiolaisyrityksen valmistaman vodkan pullo.

Vahvasti maailmalle pyrkivän Koskenkorva Vodkan uuden ilmeen ja sloganin Vodka from a Village on tuotetta valmistavan Altian mukaan tarkoitus korostaa tuotteen mutkattomuutta, rehellisyyttä ja pohjoista alkuperää.

Uudistusten tultua julki, varasti huomion kuitenkin se, että uudistettu pullo on ulkoasultaan lähes identtinen kuopiolaisen Lignell & Piispasen valmistaman Gustav-vodkan pullon kanssa.

Vasemmalla Lignell & Piispasen Gustav-vodka, oikealla Koskenkorva vodka.­

Muotoilualalla tunnettu design-kriitikko Kaj Kalin vertaili tuotteiden ulkoasua Ilta-Sanomien pyynnöstä.

– Yhdennäköisyyttä on liikaa. Floppi mikä floppi, hän kommentoi Koskenkorva Vodkan pullouudistusta.

Altian markkinointi- ja kategoriajohtaja Kirsi Puntila myöntää heidän olevan tietoisia pullojen yhdennäköisyydestä. Hän painottaa, että kyseessä on kahden eri yrityksen erilliset projektit.

– Olemme tehneet näköistestejä, ettei tavaramerkin kanssa tule ongelmia. Korkissa on kyllä yhdennäköisyyttä, mutta meidän tuotteessamme pullonkaula on pidempi kuin Lignell & Piispasen pullossa. On toki hienoa, että Lignell & Piispasen tuote on niin menestynyt, Puntila kommentoi Ilta-Sanomille.

– Pullonkaula on pidempi. Ja ihan sama, koska se ei tätä keissiä muuta suuntaan tai toiseen, tyrmää kuitenkin Kalin.

– Uuden Kossun kaula on epäsuhta kokonaisuuteen nähden ja ylikorostaa muka ”aitoa” puhdetyömäistä korkkia, hän jatkaa.

LIGNELL & PIISPASEN toimitusjohtaja Harri Nylund kertoo, että Altian kanssa on käyty keskustelua aiheesta.

– Se pitää paikkansa, että pulloissa on hämmästyttävän paljon yhtäläisyyksiä. Asiat täytyy ensin tutkia ja selvittää ja katsoa sitten, minkälaisia toimenpiteitä tilanne vaatii, totesi toimitusjohtaja, kun Ilta-Sanomat tiedusteli, aikooko yritys ryhtyä oikeustoimiin Altiaa vastaan.

Nylund myöntää, että kysymyksessä on kimurantti asia.

– Me olemme alkoholin myynnin, markkinoinnin ja valmistuksen ammattilaisia, mutta mitä tulee tuotemerkkeihin ja tavaramerkkeihin, on siihen ammattilaiset erikseen. Heitä on konsultoitu ja kyllä he näkivät, ettei homma ole välttämättä ihan oikein mennyt.

Koskenkorva Vodkan pullon yhtäläisyydet Lignell & Piispasen Gustav-vodkan pulloon yllättivät toimitusjohtajan.

– Olemme tehneet pienessä perheyrityksessä brändiuudistuksen, käyttäneet siihen paljon aikaa ja tehneet yhtiönä ison investoinnin. Onhan se kieltämättä myös imartelevaa, että isot yhtiöt huomaavat. Jotain on ilmeisesti tehty oikein, Nylund toteaa.

164-vuotias kuopiolaisyritys lanseerasi Gustav-vodkan 2013 ja sitä sitä viedään Nylundin mukaan tällä hetkellä noin 20 maahaan.

– Gustav on päätuotteemme viennissä, ja koko brändiuudistus tehtiin nimenomaan vientimarkkinoita ajatellen, hän kertoo tuotteen merkityksestä yritykselle.